b'\n_START_ARTICLE_\nLiatoppen Fjellstove\n_START_SECTION_\nHistorie\n_START_PARAGRAPH_\nLiatoppen Fjellstove \xc3\xa5pnet d\xc3\xb8rene i p\xc3\xa5sken 1961. Knut og Guri Buseth kj\xc3\xb8pte det som hadde v\xc3\xa6rt en offisersmesse p\xc3\xa5 Gardermoen, som de deretter fraktet opp Liagardane. Ved starten hadde fjellstua 24 v\xc3\xa6relser og opptil 60 sengeplasser. Rommene var naturlig nok mindre og hadde 2-4 k\xc3\xb8yesenger per rom. F\xc3\xb8r de startet Liatoppen drev de et g\xc3\xa5rdsbruk nede ved Hallingdalselva. Her drev de ogs\xc3\xa5 en stund en liten campingplass._NEWLINE_Det var ogs\xc3\xa5 et av de aller f\xc3\xb8rste stedene i Hallingdal hvor man fikk inn TV-sendinger p\xc3\xa5 begynnelsen av 1960-tallet. Da en \xc3\xa5ling stilte opp i Kvitt eller Dobbelt, samla det seg flere hundre skuelystne for \xc3\xa5 se p\xc3\xa5 den lille svart-hvitt-TV-en._NEWLINE_Utsmykningene i form av rosemaling i TV-salong og peisestue st\xc3\xa5r Lars Sata\xc3\xb8en for. Den store premiesamlingen i TV-salongen er et minne fra Knut Buseth som var en av landets beste folkedansere. M\xc3\xb8blene i disse to salongene er ogs\xc3\xa5 spesielle siden de er hjemmelagde p\xc3\xa5 Liatoppen._NEWLINE_Etter hvert overtok K\xc3\xa5re og Inger Lise Buseth stedet. Opp gjennom \xc3\xa5rene hadde det da v\xc3\xa6rt gjennom en rekke sm\xc3\xa5 og store utbygginger. Alle rom fikk etter hvert dusj og wc samtidig som Imagerommene ble sl\xc3\xa5tt sammen til st\xc3\xb8rre rom. Kj\xc3\xb8kken, salonger og nye romfl\xc3\xb8yer kom til. Den siste store utbedring kom i 1992/93. Da fikk stedet ny resepsjon og inngang, badstuer og nye aktivitetsrom i kjelleren, 7 nye v\xc3\xa6relser og en stor og luftig dansesal._NEWLINE_1. januar 1999 overtok Geir Ove og Hege N. Buseth den daglige driften av stedet samtidig som det ble omgjort til aksjeselskap. K\xc3\xa5re Buseth er fortsatt aktivt med i driften._NEWLINE_De senere \xc3\xa5rene er det ikke kommet de store forandringene. Driften er basert p\xc3\xa5 muligheten for opplevelser og aktiviteter. Noen av rommene og korridorer er pusset opp. Stedet har ogs\xc3\xa5 f\xc3\xa5tt nytt renseanlegg \xe2\x80\x93 noe som var en tung investering for bedriften._NEWLINE_I 2001 startet en egen reiseservice som legger opp reiser for individuelle og grupper, som turer fra Hallingdal til Danmark, Sverige og Kiel. Virksomheten har ogs\xc3\xa5 arrangert turer fra Bergen med noen netter p\xc3\xa5 Liatoppen og tur til Danmark, Str\xc3\xb8mstad og Kiel inkludert. Dette er en liten del av driften, men noe fortsetter._NEWLINE_H\xc3\xb8sten 2007 la Liatoppen AS ut 15 leiligheter/hytter for salg. Eiere som \xc3\xb8nsker det kan leie ut sine leiligheter gjennom Liatoppen AS. Denne satsingen tar sikte p\xc3\xa5 \xc3\xa5 bringe Liatoppen et hakk videre gjennom innvendig oppussing og opparbeiding av et bedre uteomr\xc3\xa5de.'